Reflexia z návštevy

Informačnej služby OSN vo Viedni

Marek Mladý

***SKŠ, Gymnázium sv. Cyrila a Metoda, Farská 19, Nitra***

Keď som vstupoval na medzinárodnú pôdu OSN vo Viedni, tak som si myslel, že táto inštitúcia je pre mňa na míle vzdialená - keďže nejdem študovať medzinárodné vzťahy, ale medicínu. Avšak, hodinu po mojom odchode, som si začal googliť stáže vo WHO.

Moju návštevu som absolvoval v nesmierne horúci letný deň spolu s mojim kamarátom a aktivistom, Erikom a Mládežníckou delegátkou SR pri OSN, Sofiou. Už od prvého stretnutia na vrátnici sme vedeli, že si ten deň spoločne užijeme. Sofia už návštevu UNIS zo svojho titulu absolvovala, čiže to bolo prvýkrát iba pre nás dvoch s Erikom. Pomedzi prvé zástavkami sme spoznali staff UNIS-u, kde všetci mali veľmi oslnivú energiu, ktorou si nás všetkých\*všetky hneď získali. Neskôr sme mali možnosť sa pripojiť ku Slovenke Márii, ktorá nás previedla interiérom budov a všetko nám podrobne vysvetlila. Bola to ďalšia osoba, ktorá nám zlepšila deň. Po nesmierne silných zážitkoch nasledoval obed s riaditeľom UNIS-u Martinom Nesirkym a pani Irene Hoeglinger-Neiva. Počas obedu sme zistili, že každý z našej mládežníckej trojice má veľmi rozdielne skúsenosti so slovenským školstvom a zároveň vnímame veľmi citlivo krajinu, z ktorej pochádzame. Prekvapilo ma, že všetci v UNIS-e čítali moju úvahu a zároveň tiež vnímali problémy a riešenia, ktoré som v nej predostrel. Nemyslel som si, že napríklad riešenie menštruačnej chudoby na Slovensku, bude tak rezonovať na tomto mieste.

Po tomto produktívnom obede sme mali priateľské stretnutie so slovenským staffom v UN Viedeň, kde všetci\*všetky nám znova veľmi spríjemnili deň. Pri nich ma prekvapilo to, ako stále vnimaju dianie v ich rodnej krajine, aj keď už plávajú v medzinárodných vodách UN. Zároveň nás obohatili o svoje životné príbehy vrátane v tejto organizácii, čo nás znova nesmierne obohatilo.

Na záver: pokiaľ máte pocit, že som používal až príliš veľa pozitívnych slov na opis každého a každej v UN Viedeň, tak verte, že ani nie. Všetci\*všetky boli nesmierne úžasné\*í a vyžarovala z nich energia, ktorá sa nedá opísať slovami. Zároveň platí, že táto inštitúcia nie je iba pre ľudí ktorí idú študovať medzinárodné vzťahy, diplomaciu, alebo podobný odbor. OSN je komplexná inštitúcia, ktorá v sebe ukrýva plno rôznych miest, od hasičských, bezpečnostných, vyšetrovateľských, lekárskych, analytických, diplomatických zložiek. Preto, keď som kráčal bránami von z tohto dychberúceho komplexu, bolo mi aj trochu smutno, avšak mal som v sebe vnútorný pocit, že sa s touto inštitúciou nemusím lúčiť.